AIŠKINAMASIS RAŠTAS

DĖL LIETUVOS RESPUBLIKOS ADMINISTRACINIŲ TEISĖS PAŽEIDIMŲ KODEKSO 

 513, 224, 234, 237, 2411, 242 IR 2591 STRAIPSNIŲ PAKEITIMO IR KODEKSO PAPILDYMO 5123, 842, 843 IR 844 STRAIPSNIAIS ĮSTATYMO PROJEKTO

           1. Įstatymo projekto rengimą paskatinusios priežastys, pirminiai jo siūlytojai, įstatymo projekto tikslai ir uždaviniai.

Aplinkos ministerija parengė Lietuvos Respublikos administracinių teisės pažeidimų kodekso 513, 224, 234, 237, 2411, 242 ir 2591 straipsnių pakeitimo ir Kodekso papildymo 5123, 842, 843 ir 844 straipsniais įstatymo projektą.


Pagrindinis šio projekto tikslas –  įgyvendinti 2006 m. gegužės 17 d. Europos Parlamento ir Tarybos reglamento Nr. 842/2006 dėl tam tikrų fluorintų šiltnamio dujų (toliau – Reglamentas Nr. 842/2006), 2000 m. birželio 29 d. Europos Parlamento ir Tarybos reglamento (EB) Nr. 2037/2000 dėl ozono sluoksnį ardančių medžiagų (toliau – Reglamentas Nr. 2037/2000), 2006 m. birželio 14 d. Europos Parlamento ir Tarybos reglamento Nr. 1013/2006 dėl atliekų vežimo (toliau – Reglamentas Nr. 1013/2006) nuostatas dėl sankcijų už šių Europos Sąjungos teisės aktų pažeidimus nustatymo.


Pagal Reglamentą Nr. 842/2006 fluorintoms šiltnamio dujoms turi būti taikomi specifiniai tvarkymo reikalavimai – šių dujų turinti įranga turi būti periodiškai tikrinama dėl galimo dujų nutekėjimo, tam tikrai fluorintų šiltnamio dujų turinčiai įrangai turi būti įrengiamos šių dujų nutekėjimo aptikimo sistemos, taip pat šioms dujoms yra taikomi griežti jų surinkimo iš įrangos reikalavimai, be to, turi būti užtikrinta, kad minėtus darbus atliktų tik kvalifikuoti specialistai. Fluorintų šiltnamio dujų tvarkymo reikalavimų įgyvendinimas turi užkirsti kelią šių dujų patekimui į atmosferą. Fluorintoms šiltnamio dujoms yra taikomas ne tik Reglamentas Nr. 842/2006, bet ir Jungtinių Tautų Bendrosios klimato kaitos konvencijos Kioto protokolas. Be to, šios dujos turi aukštą globalinio šiltėjimo potencialą ir gali turėti labai neigiamą įtaką klimato sistemai, todėl šioms dujoms turi būti skiriamas atitinkamas dėmesys.


Ozono sluoksnį ardančių medžiagų tvarkymo srityje projektu siekiama:

1) nustatyti atsakomybę už Lietuvos Respublikos Vyriausybės 2006 m. liepos 10 d. nutarimu Nr. 695 „Dėl kvalifikacinių reikalavimų darbuotojams, aptarnaujantiems, remontuojantiems, tikrinantiems ir išmontuojantiems ozono sluoksnį ardančių medžiagų turinčią šaldymo ir oro kondicionavimo įrangą, šiluminius siurblius“ nustatytų kvalifikacinių reikalavimų darbuotojams, atliekantiems tam tikrus darbus su ozono sluoksnį ardančių medžiagų turinčia įranga, pažeidimą;

2) diferencijuoti atsakomybę už netinkamą ozono sluoksnį ardančių medžiagų tvarkymą pagal medžiagų grupes ir atsižvelgiant į jų daromą žalą stratosferos ozono sluoksniui;

3) nustatyti atsakomybę už ozono sluoksnį ardančių medžiagų išmetimo į aplinką reikalavimų pažeidimą;

4) skatinti skirtingų sričių inspektorių bendradarbiavimą su Valstybine aplinkos apsaugos inspekcija suteikiant teisę surašyti administracinių teisės pažeidimų protokolus inspektoriams, kurių kompetencijai priskirtose srityse naudojamos arba gali būti naudojamos ozono sluoksnį ardančios medžiagos.


Reglamentas Nr. 1013/2006 nustato tarpvalstybinių atliekų pervežimų leidimų išdavimo procedūras. Minėto reglamento nuostatų taikymas padeda išvengti neteisėto atliekų vežimo ir užtikrina atliekų panaudojimą arba šalinimą aplinkai saugiu būdu, kaip tai numatyta Reglamente Nr. 1013/2006. Taip pat reglamente nustatytos atliekų vežimo kontrolės priemonės, t. y. vežimo kontrolės formos, kurių taikymas užtikrina nuolatinį atitinkamų kompetentingų institucijų informavimą apie atliekų vežimą, jų gavimą ir naudojimą arba kitokį perdirbimą. Minėtų reikalavimų įgyvendinimas padėtų išvengti nelegalaus atliekų vežimo ir vykdyti tarpvalstybinių atliekų pervežimo reikalavimų pažeidimų prevenciją.

         
Be to, Įstatymo projektu taip pat siekiama patikslinti pareigūnų, turinčių teisę Lietuvos geologijos tarnybos prie Aplinkos ministerijos vardu nagrinėti administracinių teisės pažeidimų bylas, sąrašą, patikslinti valstybinių aplinkos apsaugos inspektorių kompetenciją surašyti administracinių teisės pažeidimų protokolus ar nagrinėti administracinių teisės pažeidimų bylas.


2. Įstatymo projekte aptariamų klausimų dabartinė teisinio reguliavimo būklė.

Atsakomybė už cheminių medžiagų ir preparatų tvarkymo reikalavimų pažeidimus yra numatyta ATPK 841 straipsnyje. Šis straipsnis taikomas fluorintų šiltnamio dujų tvarkymo reikalavimų pažeidimams, tačiau neapima visų veikų, kurios pažeidžia Reglamente Nr. 842/2006 nustatytus reikalavimus.

Šiuo metu ATPK nėra atskiro straipsnio, kuris būtų taikomas pažeidus ozono sluoksnį ardančių medžiagų tvarkymo reikalavimus. Už minėtus pažeidimus administracinė atsakomybė taikoma pagal ATPK 841 straipsnį. Pažymėtina, kad pagal Baudžiamojo kodekso 2701 straipsnį taikoma baudžiamoji atsakomybė už neteisėtą prekybą ozono sluoksnį ardančiomis medžiagomis. Ozono sluoksnį ardančių medžiagų tvarkymo reikalavimus reglamentuoja Monrealio protokolas dėl ozono sluoksnį ardančių medžiagų, Reglamentas Nr. 2037/2000 ir jį įgyvendinantys Lietuvos Respublikos teisės aktai (Lietuvos Respublikos Vyriausybės 2006 m. liepos 10 d. nutarimas Nr. 695 „Dėl kvalifikacinių reikalavimų darbuotojams, aptarnaujantiems, remontuojantiems, tikrinantiems ir išmontuojantiems ozono sluoksnį ardančių medžiagų turinčią šaldymo ir oro kondicionavimo įrangą, šiluminius siurblius“, Lietuvos Respublikos aplinkos ministro, Lietuvos Respublikos švietimo ir mokslo ministro, Lietuvos Respublikos socialinės apsaugos ir darbo ministro 2007 m. vasario 1 d. įsakymas Nr. D1‑78/ISAK‑152/A1‑30 „Dėl kvalifikacinių reikalavimų darbuotojams, aptarnaujantiems, remontuojantiems, tikrinantiems ir išmontuojantiems ozono sluoksnį ardančių medžiagų turinčią šaldymo ir oro kondicionavimo įrangą, šiluminius siurblius, patvirtinimo“, Lietuvos Respublikos aplinkos ministro 2004 m. balandžio 26 d. įsakymas Nr. D1-206 „Dėl LAND 50-2004 „Ozono sluoksnį ardančių medžiagų tvarkymo reikalavimai“ patvirtinimo bei Lietuvos Respublikos aplinkos ministro 2003 m. liepos  8 d. įsakymo Nr. 338 „Dėl LAND 50-2003 „Ozono sluoksnį ardančių medžiagų tvarkymo reikalavimai“ patvirtinimo“ pripažinimo netekusiu galios“).

Šiuo metu ATPK 513 straipsnio 17 dalis taikoma pažeidus pavojingų atliekų įvežimo, išvežimo ir vežimo tranzitu reikalavimus. Šis straipsnis taikomas pavojingų atliekų vežimo reikalavimų pažeidimams, tačiau neapima visų veikų, kurios pažeidžia Reglamente Nr. 1013/2006 nustatytus reikalavimus.

Lietuvos geologijos tarnybos prie Aplinkos ministerijos vardu nagrinėti administracinių teisės pažeidimų bylas pagal ATPK 234 straipsnio 2 dalį gali šios tarnybos direktorius ir jo pavaduotojas.

ATPK 242 straipsnio 2 dalies 2 punktas suteikia teisę valstybiniams aplinkos apsaugos inspektoriams nagrinėti administracinių teisės pažeidimų bylas ir skirti nuobaudas už ATPK 89 straipsnio pažeidimus, tačiau ši teisė nėra suteikta vyriausiesiems valstybiniams aplinkos apsaugos inspektoriams ir vyresniesiems valstybiniams aplinkos apsaugos inspektoriams. Nėra tarpusavyje suderintos ATPK 242 straipsnio 1 dalies, 2 dalies 2 punkto nuostatos su ATPK 224 straipsnio nuostatomis dėl kompetencijos nagrinėti administracinių teisės pažeidimų bylas ir skirti nuobaudas už 891  straipsnio pažeidimus. Taip pat nėra tarpusavyje suderintos ATPK 242 straipsnio 2 dalies 3 punkto nuostatos su ATPK 242 straipsnio 1 dalies ir ATPK 224 straipsnio nuostatomis dėl kompetencijos nagrinėti administracinių teisės pažeidimų bylas ir skirti nuobaudas už 513  straipsnio pažeidimus.


3. Naujos teisinio reglamentavimo nuostatos.

Atsižvelgiant į fluorintų šiltnamio dujų tvarkymo specifiką, kurios įgyvendinimas turi užkirsti kelią šių dujų patekimui į atmosferą, ir šių dujų keliamą didelę grėsmę klimato sistemai, siūloma ATPK papildyti nauju 842 straipsniu, kuriuo bus nustatytos sankcijos už fluorintų šiltnamio dujų ir preparatų, jų turinčių įrenginių ir gaminių tvarkymo reikalavimų nevykdymą. 

Siūloma papildyti ATPK naujais 843 ir 844 straipsniais, kuriais būtų nustatyta atsakomybė už ozono sluoksnį ardančių medžiagų išmetimų į aplinką prevencijos priemonių ir mažinimo reikalavimų pažeidimus ir teisės aktuose nustatytų reikalavimų dėl ozono sluoksnį ardančių medžiagų, jų turinčių produktų ir įrangos importo, eksporto, tiekimo rinkai ir naudojimo pažeidimus. Pažymėtina, kad 844 straipsnyje minimais produktais ir įranga reikia laikyti bet kokį produktą ir įrangą, kuri importuojama, tiekiama rinkai ar eksportuojama kaip savarankiškas produktas, gaminys ar prekė arba kitų produktų, gaminių ar prekių sudėtyje. Taip pat siūloma papildyti 224, 237, 2411, 242 ir 2591 straipsnius ir nustatyti institucijų kompetenciją nagrinėti administracinių teisės pažeidimų bylas ir surašyti administracinių teisės pažeidimų protokolus.

Siūloma papildyti ATPK nauju 5123 straipsniu, kuriuo būtų nustatyta atliekų siuntėjų atsakomybė už naudoti arba šalinti skirtų atliekų įvežimo ar importo į Lietuvos Respubliką, atliekų išvežimo ar eksporto iš Lietuvos Respublikos ir atliekų tranzito per Lietuvos Respubliką be nustatyta tvarka gauto sprendimo leisti vežti atliekas, nepateikus informacinio dokumento apie vežamas atliekas atliekas vežančiam asmeniui ar nesilaikant pranešimo formoje ir vežimo kontrolės formoje nustatytų reikalavimų, pranešimo formoje ar vežimo kontrolės formoje klaidingos informacijos pateikimą,  vežimo kontrolės formų nepateikimą. Pažymėtina, kad atliekas vežančių asmenų atsakomybė nustatoma tik šio straipsnio penkioliktojoje dalyje, t.y. vežėjai atsako už reikalavimo turėti teisės aktų nustatytą informacinį dokumentą atliekų vežimo metu pažeidimą ir muitinės pareigūnams pareikalavus vežimo kontrolės formų nepateikimą. Be to, straipsnyje nustatoma Lietuvos gavėjų (įmonių, kurios teisės aktų  nustatyta  tvarka yra įgijusios ir turi teisę naudoti ir (ar) šalinti atliekas  Lietuvos Respublikoje) atsakomybė už reikalavimo teisės aktų nustatyta tvarka gauti leidimą įvežti ar importuoti atliekas į Lietuvos Respubliką pažeidimą. Taip pat siūloma papildyti 224, 242 ir 2591 straipsnius ir nustatyti institucijų kompetenciją nagrinėti administracinių teisės pažeidimų bylas ir surašyti administracinių teisės pažeidimų protokolus.   

Siūloma nustatyti, kad Lietuvos geologijos tarnybos prie Aplinkos ministerijos vardu nagrinėti administracinių teisės pažeidimų bylas pagal ATPK 234 straipsnio 2 dalį gali šios tarnybos direktorius ir jo įgalioti pareigūnai. Be to, siūloma patikslinti ATPK 242 straipsnį, numatant aplinkos apsaugos organų teisę nagrinėti administracinių teisės pažeidimų bylas ir skirti nuobaudas už 46  straipsnio pažeidimus.  

Atsižvelgiant į tai, kad ATPK 242 straipsnio 2 dalies 2 punktas suteikia teisę valstybiniams aplinkos apsaugos inspektoriams nagrinėti administracinių teisės pažeidimų bylas ir skirti nuobaudas už ATPK 89 straipsnio pažeidimus, siūloma analogišką teisę suteikti vyriausiesiems valstybiniams aplinkos apsaugos inspektoriams ir vyresniesiems valstybiniams aplinkos apsaugos inspektoriams, atitinkamai patikslinant ATPK 242 straipsnio 2 dalies 1 punktą. Taip pat siūloma patikslinti  ATPK 242 straipsnio 1 dalį ir 2 dalies 2 punktą iš jų išbraukiant nuorodą į 891  straipsnį, atsižvelgiant į tai, kad pagal 224 straipsnį kompetencija nagrinėti administracinių teisės pažeidimų bylas ir skirti nuobaudas už 891 straipsnio pažeidimus yra suteikta rajonų (miestų) apylinkių teismams. Be to, siūloma patikslinti ATPK 242 straipsnio 2 dalies 3 punkto nuostatą dėl kompetencijos nagrinėti administracinių teisės pažeidimų bylas ir skirti nuobaudas už 513  straipsnio pažeidimus.

4. Galimos neigiamos priimto įstatymo projekto pasekmės.

Neigiamų pasekmių priėmus projektą nenumatoma.

5. Įstatymo projekto įtaka kriminogeninei situacijai, korupcijai.

Įtvirtinus sankcijas už aukščiau nurodytus teisės aktų pažeidimus, šių pažeidimų sumažės. Korupcijai projekto priėmimas įtakos neturės. 

6. Įstatymo projekto įtaka verslo sąlygoms ir jo plėtrai.

Verslo sąlygoms ir plėtrai projekto priėmimas įtakos neturės.

7. Įstatymų inkorporavimas į teisinę sistemą.

Keisti ar naikinti galiojančių teisės aktų priėmus projektą nereikės.

8. Įstatymo projekto atitikimas Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.

Projektas neprieštarauja Europos žmogaus teisių ir pagrindinių  laisvių  apsaugos  konvencijos ir  Europos Sąjungos teisės aktų nuostatoms.

9. Įstatymo projekto įgyvendinimui reikalingos lėšos.


Įstatymui įgyvendinti papildomų lėšų iš valstybės biudžeto skirti nereikės.  

10. Įstatymų projektų autoriai.

Įstatymo projektą parengė Aplinkos kokybės departamento (direktorius – A. Čepelė, tel. 266 3509) Atmosferos skyriaus vyr. specialistė Jurgita Rabazauskaitė (tel. 266 3508), Cheminių medžiagų skyriaus vyr. specialistė Varvara Daubarienė (tel. 266 3503), Užterštų teritorijų ir atliekų skyriaus vyr. specialistė Gerda Survilienė (tel. 266 3492) ir Teisės ir personalo departamento (direktorius – R. Klovas, tel. 266 3595) Teisėkūros skyriaus vyr. specialistė Neringa Vaitkevičiūtė (tel. 266 3524).


11. Reikšminiai įstatymo projekto žodžiai, kurių reikia šiam projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc:  „fluorintos šiltnamio dujos ir jų preparatai“, „ozono sluoksnį ardančios medžiagos“, „atliekų įvežimas, importas, išvežimas, eksportas ir vežimas tranzitu“, „žemės gelmių valstybinės nuosavybės teisės pažeidimas“.

Aplinkos ministras

